ཨོཾ༴གླུ་ཨ་ལ༴ཐ་ལ༴སྐྱབས་བླ་མ༴ཡི་དམ་ལྷ་ལ་གསོལ༴རྒྱུད་སྡེ་བཞི་ཡིས་ལམ་སྣ་དྲོངས།།ལྷ་རྒྱལ་བ་རྒྱ་མཚོས་བྱིན༴སྡིག་ཅན་དམྱལ་བའི་ཡུལ་ནས་འདྲེན།།སྡིག་ཅན་བདེ་ཆེན་ཞིང་ལ་བཀོད།།ཆོས་སྐུའི་རྒྱལ་ས་ཟིན་པར་ཤོག།ནམ་མཁའ་མཐིང་གི་གུར་ཁང་ནས།།འཇའ་འོད་འཁྱིལ་བའི་གཞལ་ཡས་ནས།།མི་ལུས་ཁྱུང་གི་མགོ་བོ་ཅན།།ཕྱག་གཡས་ཉི་ཟེར་ཞགས་པ་བསྣམས།།གཡོན་པས་མདུང་དར་ལྷོ་སྤྲིན་འཚུབས།།ལྷ་དམག་བྱེ་བ་འབུམ་གྱིས་བསྐོར།།ཕུ་བོ་དུང་ཆུང་དཀར་པོ་མཁྱེན།།དེ་རིང་སྐྱེས་བུའི་གྲོགས་ལ་ཕེབས།།སྟག་གཟིག་གཡང་རྣམས་གཏད་རོགས་མཛོད།།གཡང་གི་དངོས་གྲུབ་བསྩལ་དུ་གསོལ།།བར་སྣང་སྟོང་པའི་གཞལ་ཡས་ནས།།འཇའ་སྤྲིན་འཚུབ་པའི་གུར་ཁང་ནས།།མི་ལུས་སྟག་གི་མགོ་བོ་ཅན།།ཕྱག་གཡས་མཉམ་བཞག་འཕྲུལ་ཆེན་བསྣམས།།གཡོན་པས་མདུང་དར་ལྷོ་སྤྲིན་འཚུབས།།གཉན་དམག་བྱེ་བ་འབུམ་གྱིས་བསྐོར།།དགྲ་ལྷའི་མེ་སྟག་དམར་པོ་མཁྱེན།།དེ་རིང་སྐྱེས༴སྟག་གཟིག་གཡང༴གཡང་གི་དངོས༴རྒྱ་མཚོ་ནོར་བུའི་མཁར་ནང་ནས།།ཀླུ་དམག་བྱེ་བ་དུང་ཕྱུར་མཁྱེན།།ནུ་བོ་ཀླུ་ཕྲུག་འོད་ལྡན་མཁྱེན།།དེ་རིང་སྐྱེས༴སྟག་གཟིག་གཡང༴གཡང་གི་དངོས༴ནུབ་ཕྱོགས་བདེ་ཆེན་ཞིང་ཁམས་ནས།།རྨ་བྱ་པད་ཟླའི་གདན་སྟེང་ནས།།བཅོམ་ལྡན་ཆོས་སྐུ་འོད་དཔག་མེད།།ཞལ་གཅིག་ཕྱག་གཉིས་མཉམ་གཞག་བཞུགས།།ཐུགས་རྗེ་འགྲོ་ལ་རྟག་ཏུ་གཟིགས།།སངས་རྒྱས་སྟོང་གི་འཁོར་གྱིས་བསྐོར།།དེ་རིང་སྐྱེས༴སྟག་གཟིག་གཡང༴གཡང་གི་དངོས་གྲུབ༴པདྨ་དབང་གི་གཞལ་ཡས་ནས།།མ་ཆགས་པདྨའི་གདན་སྟེང་ནས།།བཅོམ་ལྡན་མགོན་པོ་ཚེ་དཔག་མེད།།སྐུ་མདོག་དམར་པོ་མཉམ་གཞག་མཛད།།ཕྱག་ན་ཚེ་ཡི་བུམ་པ་བསྣམས།།ཚེ་ལྷ་རྒྱལ་བ་རིགས་ལྔས་བསྐོར།།འཆི་མེད་ཚེ་ཡི་དངོས་གྲུབ་སྩོལ།།དེ་རིང་སྐྱེས་བུ༴སྟག་གཟིག་གཡང༴གཡང་གི་དངོས་གྲུབ༴ཟངས་མདོག་དཔལ་རིའི་རྩེ་མོ་ནས།།པདྨ་འོད་ཀྱི་གཞལ་ཡས་ནས།།སྤྲུལ་སྐུ་པདྨ་འབྱུང་གནས་ཀྱི།།རལ་བའི་ཐོར་ཅོག་སྐུ་རྒྱབ་ཁེབས།།ཕྱག་གཡས་རྡོ་རྗེ་ཐུགས་ཀར་འཛིན།།གཡོན་པ་མཉམ་གཞག་ཀ་པཱ་ལ།།རིན་ཆེན་རྒྱན་ཆ་སྣ་ཚོགས་གསོལ།།རིག་འཛིན་མཁའ་འགྲོའི་འཁོར་གྱིས་བསྐོར།།དེ་རིང་སྐྱེས་བུ༴སྟག་གཟིག་གཡང༴གཡང་གི༴རི་བོ་ཏཱ་ལའི་ཞིང་ཁམས་ནས།།ལོངས་སྐུ་ཐུགས་རྗེ་ཆེན་པོ་དང་།།ཕྱག་སྟོང་སྤྱན་སྟོང་བཅུ་གཅིག་ཞལ།།ཕྱག་གཡས་ཤེལ་དཀར་ཕྲེང་བ་འཛིན།།གཡོན་པས་ནོར་བུ་པདྨ་བསྣམས།།ས་བཅུའི་བྱང་སེམས་འཁོར་གྱིས་བསྐོར།།དེ་རིང་སྐྱེས༴སྟག་གཟིག་གཡང༴གཡང་གི་དངོས༴སྟེང་ཕྱོགས་ལྷ་ཡི་ཕོ་བྲང་ནས།།ལྷ་ཆེན་ཚངས་པ་དཀར་པོ་དང་།།ལྷ་དབང་བརྒྱ་བྱིན་ལྷ་མིན་བརྒྱད།།ལྷ་དམག་བྱེ་བ་འབུམ་གྱིས་བསྐོར།།དེ་རིང་སྐྱེས༴སྟག་གཟིག༴གཡང་གི་དངོས༴བར་མ་མཉན་གྱི་ཡུལ་ཁམས་ནས།།སྲིད་པའི་ལྷ་རབས་མཆེད་དགུ་མཁྱེན།།བོད་ཀྱི་མགུལ་ལྷ་བཅུ་གསུམ༴གཙང་རིས་དཔལ་མགོན་དམག་ཚོགས་མཁྱེན།།དེ་རིང་སྐྱེས༴སྟག་གཟིག༴གཡང་གི་དངོས༴གཡང་འདི་མི་ལ་མ་ཤོར་ཅིག།གཡང་གཏད་གེ་སར་རྒྱལ་པོའི་བཀའ།།ཁུ་ཡེ་ཕྱྭ་དང་གཡང་དུ་ལེན།།གཡང་ཁུག་ནང་དུ་སྤུངས་སེ་སྤུང་།།གཡང་ཁྱིམ་ནང་དུ་ཀྱི་ལི་ལི།།གཡང་སྒམ་ནང་དུ་འཚུབས་སེ་འཚུབ།།སྟག་གཟིག་གཡང་གི་དངོས་གྲུབ་སྩོལ།།ཉི་མ་ཙམ་ཞིག་ཀྱི་ལི་ལི།།ཟླ་བ་ཙམ་ཞིག་སྒ་ར་ར།།སྐར་མ་ཙམ་ཞིག་སྤུངས་སེ་སྤུང་།།ནོར་བུ་གཡང་གི་དངོས་གྲུབ་རྣམས།།གཡང་འདི་ཚེ་གཡང་བསྐྱབ་ཏུ་གསོལ།།གཡང་གཏད་གེ་སར༴གཡང་འདི་ཕྱི་ལ་མ་འགྲོ་ཞིག།ཁུ་ཡེ་ཕྱྭ་དང་གཡང་དུ་ལེན།།ནོར་བུའི་གཡང་གི་བཀའ་གཏད་ན།།རྟ་གཡང་ཟླ་བ་མགོ་གསུམ་དང་།།ནོར་གཡང་ཨརྱ་ཛཾ་བྷ་ལ།།ལུག་གཡང་གང་བ་བཟང་པོ་སོགས།།ཚོང་གཡང་འགུགས་པའི་ལྕགས་ཀྱུ་དང་།།གསེར་གཡང་དགའ་བ་ཡར་འཁྱིལ་དང་།།འབྲུ་གཡང་ཁྱུང་གི་སྒོ་ང་ཙམ།།རྒྱུ་གཡང་འཛམ་དཀར་འཛམ་ནག་དང་།།ཟས་གཡང་ཕུན་སུམ་ཚོགས་པ་སོགས།།དེ་རིང་འདི་རུ་གཡང་ལ་འདུས།།གཡང་གི་དངོས་གྲུབ་ཆར་ལྟར་ཕོབས།།གཡང་སྐྱབས་ཚེ་གཡང་བསྐྱབ་ཏུ་གསོལ།།གཡང་གཏད་གེ་སར༴གཡང་འདི་ཕྱི༴ཁུ་ཡེ་ཕྱྭ་དང་གཡང་དུ་ལེན།།དངོས་གྲུབ་གཡང་གི་ར་བ་ལ།།སྟག་གཟིག་རྒྱལ་པོའི་ནོར་གཡང་དང་།།བལ་པོ་རྒྱལ་བོའི་ལུག༴སོག་པོ་རྒྱལ་པོའི་རྟ༴ཨ་གྲགས་རྒྱལ་པོའི་གཟི༴བྱེ་རི་རྒྱལ་པོའི་བྱུར༴གྲུ་གུ་རྒྱལ་པོའི་གོ༴མི་ནུབ་རྒྱལ་པོའི་དར༴རྒྱ་གར་རྒྱལ་པོའི་ཆོས༴རྒྱ་ནག་རྒྱལ་པོའི་ཇ་གཡང༴འཛམ་བུ་གླིང་གི་རྒྱུ་གཡང་རྣམས།།དེ་རིང་འདི་རུ་གཡང་ལ་འདུས།།གཡང་གི་དངོས་གྲུབ་བསྩལ་དུ་གསོལ།།གཡང་གི་ཚེ་གཡང་བསྐྱབ་ཏུ་གསོལ།།གཡང་གཏད་གེ་སར་རྒྱལ་པོའི་བཀའ།།གཡང་འདི་ཕྱི་རྒྱབ་མ་འགྲིམས་ཤིག།ཨྱོན་པདྨ་འབྱུང་གནས་དང་།།བོད་སྐྱོང་བསྟན་མ་བཅུ་གཉིས་དང་།།བྱང་ཕྱོགས་རྒྱལ་ཆེན་རྣམ་ཐོས་སྲས།།ནོར་བདག་ཨརྱ་ཛཾ་བྷ་ལ།།ཕྱུགས་བདག་ལྷ་མོ་ནོར་རྒྱུན་མ།།རྟ་བདག་འཕགས་པ་རེ་མན་ཏ།།ལུག་བདག་ནོར་བུ་བཟང་པོ་སོགས།།ཁྲ་མོ་ནོར་ལྷའི་འཁོར་གྱིས་བསྐོར།།དེ་རིང་སྐྱེས༴སྟག་གཟིག་གཡང༴གཡང་གི་དངོས་གྲུབ༴གཡང་སྐྱབས་ཚེ་གཡང་འཕེལ་བར་ཤོག།གཡང་གཏད་གེ༴གཡང་འདི་ཕྱི་ལ་མ་འགྲོ་ཞིག།ཁུ་ཡེ་ཕྱྭ་དང་གཡང་དུ་ལེན།།འཛམ་གླིང་ས་ཡི་ལྟེ་བ་ལ།།རྨ་རྒྱལ་སྤོམ་ར་གཉན་པོ་བཞུགས།།རྨ་རིགས་སུམ་བརྒྱ་དྲུག་ཅུས་བསྐོར།།ཐུགས་དཀར་ཡིད་བཞིན་ནོར་བུ་འཛིན།།དངོས་གྲུབ་སྣ་ཚོགས་ཆར་བཞིན་འབེབས།།སྦོམ་རའི་དངོས་གྲུབ་གཏེར་ཁ་རྒྱས།།མདོ་ཁམས་བོད་ཀྱི་སྲུང་མ་ཁྱེད།།རྨ་གཡང་འབྲུ་ཡི་དངོས་གྲུབ་ཡིན།།རྨ་གཡང་ཟོག་གི་སྲོག་གི་ཤིང་།།རྨ་གཡང་རྟ་ཡི་སྐྱེས་ལྷ༴རྨ་རྒྱལ་མི་ཡི་དགྲ་བླ༴དེ་རིང་སྐྱེས་བུའི་གྲོགས་ལ་བྱོན།།སྟག་གཟིག་གཡང་རྣམས༴གཡང་གི༴གཡང་སྐྱབས༴གཡང་གཏད༴གཡང་འདི༴མཁས་པའི་ཕོ་ཐོག་ཆོས་ཀྱི་གཡང་།།དེ་རིང་འདི་རུ་གཡང༴གཡང་སྐྱབས་ཆོས་གཡང་འཕེལ་བར་ཤོག།གཡང་གཏད༴གཡང་འདི༴མཐོན་པོའི་གོང་ནས་དཔོན་གྱི་གཡང་།།དེ་རིང་འདི་རུ༴དཔའ་བོའི་དཔའ་རྒོད་འཛོམས་པའི༴དེ་རིང༴མཛེས་ཤིང་བདེ་འཇམ་གོས་ཀྱི༴དེ་རིང་འདི༴ཞིམ་མངར་འཛོམས་པ་ཟས་ཀྱི༴དེ་རིང༴མཛེས་རྒྱན་ཆར་འབེབས་མ་སྲུ༴དེ་རིང༴འགྲོ་ཞིང་བགྲོད་པ་རྟ༴དེ་རིང༴འོ་མའི་ཆར་འབེབས་འབྲི་ཡི༴དེ་རིང༴ཐུན་གསུམ་སྐད་སྙན་ཁྱི༴དེ་རིང༴བཀྲ་ཤིས་རྫས་བརྒྱད་རྫས་ཀྱི༴དེ་རིང༴བཀྲ་ཤིས་རྟགས་བརྒྱད་སྣ་ཚོགས༴དེ་རིང་འདི་རུ༴ཕྱུག་པོའི་བང་མཛོད༴དེ་རིང༴ནོར་བུའི་གཡང་དེ་བདག་ལ་སྩོལ།།སྒང་པ་བོད་ལ་ཆར་བཞིན་ཕོབས།།དངོས་གྲུབ་བོད་ལ་བདེ་སྐྱིད་འཛོམས།།ལས་དང་བསོད་ནམས་གོང་དུ་མཐོ།།བཀྲ་ཤིས་གཡང་གི་སྒོ་བདམས་ནས།།ཤར་ཕྱོགས་རྒྱལ་པོ་ཡུལ་འཁོར་སྲུང་།།ཤར་ཕྱོགས་གཡང་གི་སྲུང་མ་མཛོད།།ལྷོ་ཡི་བསྟན་མ་བཅུ་གཉིས་ཀྱིས།།ལྷོ་ཕྱོགས་གཡང༴ནུབ་ཕྱོགས་རྒྱལ་པོའི་བསོད་ནམས་སྟོབས།།ནུབ་ཕྱོགས༴བྱང་ཕྱོགས་ལྷ་མོ་ནོར་རྒྱུན་མ།།བྱང་ཕྱོགས་གཡང༴དཀྱིལ་འཁོར་བཀྲ་ཤིས་རྟགས་བརྒྱད་ཀྱི།།ནོར་བུའི་གཡང་རྣམས་སྤུངས་སེ་སྤུང་།།གཡང་འདི་ལ་གཡོ་འཁྲུགས་མེད་པར་ཤོག།རི་རྒྱལ་བཞིན་དུ་བརྟན་པར་ཤོག།གཡང་འདི་རྒྱུན་ཆད་མེད་པར་ཤོག།གཡང་འདི་ལོ་འདབ་རྒྱས་པ་བཞིན།།དཀོན་མཆོག་གསུམ་གྱི་བདེན་ཚིག་དང་།།སངས་རྒྱས་བྱང་སེམས་བྱིན་རླབས་ཀྱིས།།གཡང་འདི་ཆག་ཉམས་མེད་པར་ཤོག།རྒྱ་མཚོ་བཞིན་དུ་ཆི་ལི་ལི།།མི་ལ་གཡང་གི་དངོས་གྲུབ་སྩོལ།།འཛམ་གླིང་གཡང་གི་བཀའ་གཏད་འདི།།ཅི་འདོད་ཅི་བསམ་འགྲུབ་པར་ཤོག།ཅེས་གསུངས་ཤིང་གཡང་འབོད་གཡང་སྒྲུབ་དང་གཡང་སྒྲོམ་རྣམས་ཁ་བསྡམས་ནས་ཚར་དང་དད་སྤྲོ་ཆེ་བར་བྱས།